FC København gav ikke FC Midtjylland mange ben at gå på i top i Superliga-topkampen, som de hvidklædte værter vandt med 3-0 efter blandt andet to scoringer af Dame N'Doye.

Reklamebanderne var rykket helt tæt på banen, og kridtstregerne var trukket skarpt op til guldkamp, da FC København bød FC Midtjylland velkommen i Telia Parken.



Begge mandskaber havde til kampens anledning at tage alle de tunge skyts i brug, hvilket gav plads til Robert Skov, Viktor Fischer og Dame N'Doye i FCK-offensiven, mens tilbagevendte Paul Onuachu fik lov til at flankere Evander og Frank Onyeka på toppen for FCM.



Første chance i kampen tilfaldt FC Midtjylland efter fem minuter, da Andreas Bjelland af flere omgange fik smidt bolden væk, hvilket i sidste ende gav plads til et farligt skud af Evander, som ramte lige forbi mål.



FC København sad dog spillemæssigt på den første halve time, og efter 21 minutter skulle hjemmeholdet også have bragt sig i front efter en stærk soloaktion af Dame N´Doye. FCK-rekordmålscorer manglede dog den sidste skarphed i sin afslutning, som røg lige forbi Jesper Hansens ene stolpe.



Fire minutter skulle der dog kun før FCK endelig kom i fornt.



FC Midtjylland-mandskabet snorksov på et kort hjørnespark, og så kunne Viktor Fischer lægge en fin tværaflevering ind i feltet, som Jesper Hansen sendte ind i hovedet på Andreas Bjelland, der nemt kunne score sit første sæsonmål fra kort afstand.



Midtjyderne kom efterfølgende en smule bedre med, men det var værterne som lidt senere i første halvleg endnu engang kunne sætte bolden ind i netmaskerne.



For efter 38 minutter boblede FCM igen på et FCK-hjørnespark, hvilket N´Doye udnyttede til at sparke sin arbejdsgiver på 2-0 efter flot at havde udøvet en pirouette om sig selv i FCM-feltet.



FC Midtjylland sluttede halvlegen af med at ramme både overligger, stolpen og få et skud reddet på stregen, hvilket dog ikke rykkede ved hjemmeholdets 2-0-føring til pause.



Med FCK's kurs mod en afgørende sejr og et forspring på otte point i toppen af Superligaen, var FC Midtjylland pisket til at komme frem af banen fra anden halvlegs start.



Hjemmeholdet var dog fortsat det farligste hold foran mål, og efter 63 minutter slukkede N'Doye gæsternes chance for at komme tilbage i kampen, da han efter en skøn detalje fik smækket bolden ind til 3-0.

FC Midtjylland-spillerne virkede til ikke at have mange idéer i det offensive og kunne derfor ikke gøre noget ved cifrene på måltavlen.

FC København tog derfor et skridt i kampen om mesterskabet, og har nu otte point ned til FC Midtjylland, der har syv point i deres sidste fire kampe. Der resterer seks runder af mesterskabsslutspillet i Superligaen.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)